Bugun oqshomi. 100 dollar porani yutib yuborgan haydovchi, Jizzaxdagi sel qurbonlari, musulmon bo'lmaganlarga al-Aqsoga borishning vaqtincha taqiqlanishi

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
Shavkat Mirziyoev 21-22 aprel kunlari Qashqadaryoga boradi. Hamkasblarimiz allaqachon Qarshiga jo'natib ketdi.
Prezidentning viloyatga tashrifi davomida hududda olib borilayotgan bunyodkorlik ishlari, sanoat korxonalari va ijtimoiy soha ob'ektlari bilan tanishish rejalashtirilgan. Shuningdek, xalq bilan muloqot qilish, viloyatni rivojlantirish va aholi turmush sharoitini yaxshilash bo'yicha yangi vazifalarni belgilash ko'zda tutilgan.
Davlat rahbari ishtirokidagi tadbirlarda (xususan, tashriflarda ham) qatnashuvchi jurnalistlar (Prezident puli) Qarshiga jo'nab ketishni bugundan boshladi. Buni ularning ijtimoiy tarmoqlardagi sahifalar, Telegram kanallarida ko'rish mumkin.
Masalan, huquqshunos bloger xushnudbek xudoyberdiev o'z Telegram kanalida Toshkent-Qarshi yo'nalishida uchib ketayotganini Erkin Vohidovning “Tayyorada” she'ri (ushbu to'rtlikni o'qishni qat'iy tavsiya qilamiz — u davlat tili, xususan, milliy (!) aviakompaniyamiz uni mensimasligi haqida yozilgan) bilan e'lon qildi. Bloger “Kainbek” (“davletovuz”) esa bundan Prezidentning Qashqadaryoga tashrifini taxmin qildi va, ko'rib turganingizdek, u to'g'ri bo'lib chiqdi.
AQSh O'zbekiston Dxxga qiymati 2 million dollardan ziyod bo'lgan 50 ta avtomobil sovg'a qildi.
AQShning O'zbekistondagi elchisi Deniel Rozenblyum O'zbekiston Davlat xavfsizlik xizmati Chegara qo'shinlariga 50 ta “Toyota Hilux” va “Fortuner” rusumli avtomashina topshirdi. Ularni Chegara qo'shinlari nomidan qo'mondon o'rinbosari, polkovnik Baxtiyor Mansurov qabul qilib oldi.
Ushbu transport vositalari AQSh davlat departamenti moliyalashtiruvchi Yadro qurollarini tarqatmaslik va qurolsizlanish jamg'armasi doirasida sovg'a qilingan. Qiymati 2,25 million dollarga teng avtomashinalar AQShning xavfsizlik sohasida O'zbekistonga ko'rsatayotgan yordamining bir qismi hisoblanadi.
“Bugun biz hamkorligimizning navbatdagi bosqichini nishonlashdan mamnunmiz va umid qilamizki, topshirilayotgan avtomashinalar O'zbekiston davlat chegarasi va “yashil chegara”ni qo'riqlashda chegara qo'shinlarining imkoniyatlarini oshiradi hamda chegaradagi voqea-hodisalarga tezkor javob qaytirish imkonini beradi”, — dedi elchi Rozenblyum o'z nutqida.
Havotirga o'rin yo'q. Afg'oniston hududidan Termizga raketa uchirilganini “Tolibon” ham rad etdi.
Afg'oniston Tashqi ishlar vazirligi rasmiy vakili Abdul-Qahar Balxiy ikki davlat chegarasida vaziyat barqarorligini aytgan. Avvalroq O'zbekiston Prezident matbuot kotibi ham ushbu xabarlarni rad etib, vaziyat barqarorligini ma'lum qilgandi.
Shuningdek, “Tolibon” vazirlik saytida Afg'oniston chegarasida nazoratni ta'minlash va kimdir tomonidan xavfsizlik buzilishiga yo'l qo'ymasligini tasdiqlagan.
Tepadagi xabarga umuman aloqasi yo'q: Toshkent aeroporti yonidagi temir yo'ldan harbiy texnikalar olib o'tildi.
Tarmoqlarda Toshkent aeroporti yonidagi temir yo'ldan vagonlarda harbiy texnikalar olib o'tilayotgani aks etgan videolar tarqaldi. Mudofaa vazirligi bu bo'yicha izoh berdi.

Unga ko'ra, vazirlikning asosiy tadbirlar rejasiga muvofiq har yili ta'mirlash zavodlari negizida kapital va o'rta ta'mirdan chiqarilgan harbiy texnikalarni qo'shinlarda rejaviy almashtirish ishlari amalga oshirib boriladi.
“Ijtimoiy tarmoqlarda tarqalgan videoda aynan shu jarayonlar, ya'ni ta'minot va shaxsiy tarkibni tashish uchun mo'ljallangan texnikalarning qo'shinlariga yuborilishi aks etgan”, deyiladi vazirlik izohida.
Demak, IShIDning (sodir bo'lmagan) nomaqbul harakatlari fonida bunday kadrlarni ko'rib havotirlanishga o'rin yo'q. Mudofaa vazirligi ham shuni aytmoqchi bo'lyapti o'z bayonotida.
O'zbekistonning qator hududlarida sel keldi. Qurbonlar bor.
Jizzax, Samarqand va Qashqadaryo viloyatining qator tumanlarida kuchli yog'ingarchilik kuzatildi. Buning oqibatida Forish tumanida 4 kishi halok bo'ldi.
Jizzax viloyati Baxmal, Sharof Rashidov, G'allaorol, Forish tumanlari hamda Samarqand viloyati Bulung'ur tumani soy va sel o'zanlariga kuchli jala yog'inlar ortidan sel hodisalari bo'lib o'tmoqda. G'allaorol tumanida ikki soat ichida yillik yog'inning qariyib 10 foizi yog'ib o'tgan.

Dastlabki ma'lumotlarga ko'ra, Forish tumanida 4 nafar fuqaro (1 nafar erkak, 3 nafar ayol) sel oqimlari oqizib ketish oqibatida halok bo'lganligi aniqlangan.
Samarqand shahrining ko'plab ko'chalarida hududda yog'gan kuchli yog'ingarchilik sabab suv to'planishi hodisalari kuzatilgan. “Bugun yog'inlarning intensivliligi aynan Samarqand va Jizzax viloyati hududlarida kuzatilganligini aytib o'tishimiz mumkin”, — deb yozadi mutaxassis Erkin Abdulahatov.

Hurmatli o'quvchilar, ehtiyotingizni qiling. Turli feyk xabarlarga ishonmang. Ma'lumotlarni rasmiy manbalar bilan solishtirib (rost ekaniga ishonchingiz komil bo'lib), keyin tarqating, aks holda aholi orasida asossiz vahima uyg'onishi mumkin.
“Yurakdan emas, oshqozondan chiqarib berilgan pora”: Navoiyda “GAI”ga pora taklif qilgan haydovchi pulni yutib yubordi.
Navoiy viloyati “Karnab” kuzatuv blok postida xizmat olib borayotgan YPx inspektori “Nexia” avtomashina haydovchisini xavfsizlik kamaridan foydalanmasdan kelayotgani uchun to'xtatgan. Hujjatlar tekshirilganda mashinaning davlat raqami o'zgartirilgani aniqlangan. YPx xodimi tegishli tartibda hujjat rasmiylashtirib, mashinani jarima maydoniga olib borgan. Haydovchi unga mashinasini qaytarish evaziga bir million so'm pora taklif qilgan.
Voqeadan bir kun keyin fuqaro inspektor bilan uchrashib, unga 100 dollar bermoqchi bo'lgan. Ammo haydovchi tezkor tadbir ishtirokchilarini payqab qolib, pulni yutib yuborgan.
Tibbiyot xodimlari yordamida haydovchining oshqozonidagi pul chiqarib olingan. M.A.ga nisbatan Jinoyat kodeksining 211-moddasi (Pora berish) 1-bandi bilan jinoyat ishi qo'zg'atilgan.
“Bugun.uz” kolumnisti Habibullo Mo'ydinov “pora berishning o'zgacha usuli”ga atab karikatura chizdi.
xo'sh, olamda nima gap?
Prezident qarindoshlarini hukumat lavozimlaridan bo'shatdi. Shri-Lankada.
Mamlakat prezidenti Gotabaya Rajapaksa mamlakatdagi yirik iqtisodiy inqiroz sharoitida 17 nafar yangi vazir tayinlab, bir qator qarindoshlarini lavozimidan bo'shatdi. xususan, uning ikki ukasi — Bezil va Chamalni vazirlar mahkamasidan bo'shatilgan, biroq katta akasi – Mahinda Rajapaksani bosh vazir lavozimida qolgan. Uning to'ng'ich o'g'li, prezidentning jiyani Namal Rajapaksa davlat boshqaruvi vaziri lavozimini tark etgan.
Putinchasiga aytganda, “deqarindoshizatsiya” (qarindoshlarni ishdan bo'shatish) mamlakatda davom etayotgan norozilik namoyishlari fonida amalga oshgan. Namoyishchilar prezident va uning oilasini hokimiyatni ushlab turishda ayblab, ularning iste'fosini talab qilgan. “Talab qiladiyam-da, menimcha!”, degan bo'lardi, qaysidir hamkasbimiz.
Isroilda Ramazon oyi oxirigacha musulmon bo'lmaganlarning al-Aqso masjidiga borishi taqiqlandi.
Isroil politsiyasi Ramazon oyi tugagunga qadar musulmon bo'lmaganlarning Ma'bad tog'i va al-Aqso masjidi hududiga borishini taqiqladi. Ushbu amaliyot ko'p yillardan beri Ramazon oyining so'nggi o'n kunligida qo'llanib kelinadi.
Ammo, shunday bo'lsa ham, mazkur qaror yahudiy ommaviy axborot vositalarida e'lon qilinganidan so'ng o'ng qanot qonunchilar va ekspertlarning noroziligiga sabab bo'lgan. Ular Isroil hukumatini falastinliklarga yon bosishda ayblagan.
Ma'lumot uchun, Ma'bad tog'ida yahudiylarning Injil ibodatxonalari joylashgan. Shu bilan birga u yerda al-Aqso masjidi joylashgan bo'lib, musulmonlar ibodat uchun tashrif buyuradi.
Bugun bilan yashang. “Bugun”da qoling.